## Odluka o karti regionalnih potpora

### NN 19/2013 (18.2.2013.), Odluka o karti regionalnih potpora

VLADA REPUBLIKE HRVATSKE

327

Na temelju članka 70. stavka 7. (b) Sporazuma o stabilizaciji i pridruživanju između Republike Hrvatske, s jedne strane, i Europskih zajednica i njihovih država članica, s druge strane (»Narodne novine – Međunarodni ugovori«, br. 14/2001, 14/2002, 1/2005, 7/2005, 9/2005, 11/2006, 10/2008, 1/2009 i 10/2011) i članka 31. stavka 2. Zakona o Vladi Republike Hrvatske (»Narodne novine«, broj 150/2011), Vlada Republike Hrvatske je na sjednici održanoj 14. veljače 2013. godine donijela

ODLUKU

O KARTI REGIONALNIH POTPORA

I.

Ovom Odlukom utvrđuju se područja na kojima se mogu dodjeljivati državne potpore koje potiču gospodarski razvoj područja s neuobičajeno niskim životnim standardom ili velike nezaposlenosti te njihov maksimalni intenzitet (u daljnjem tekstu: regionalne potpore).

Područje s neuobičajeno niskim životnim standardom ili velike nezaposlenosti je područje koje odgovara prostornoj jedinici za statistiku 2. razine te ima bruto domaći proizvod (u daljnjem tekstu: BDP) po stanovniku, mjeren paritetima kupovne moći (u daljnjem tekstu: PKM), niži od 75% prosjeka zemalja članica Europske unije (u daljnjem tekstu: EU-25).

II.

Za dodjelu regionalnih potpora na odgovarajući način primjenjuje se Zakon o državnim potporama (»Narodne novine«, br. 140/2005 i 49/2011), Uredba o državnim potporama (»Narodne novine«, broj 50/2006) i Odluka o objavljivanju pravila o regionalnim potporama (»Narodne novine«, br. 58/2008 i 117/2012).

III.

Republika Hrvatska se sukladno Nacionalnoj klasifikaciji prostornih jedinica za statistiku 2012. (NKPJS 2012.) (»Narodne novine«, br. 96/2012 i 102/2012 – ispravak) sastoji od dvije prostorne jedinice za statistiku 2. razine i to kako slijedi:

1. Jadranska Hrvatska

2. Kontinentalna Hrvatska.

IV.

Sukladno podacima Statističkog ureda Europske unije (EUROSTAT) i Državnog zavoda za statistiku o BDP-u po stanovniku mjeren u PKM-u za razdoblje 2000. – 2002. godine, prostorne jedinice iz točke III. ove Odluke su područja na kojima se mogu dodjeljivati regionalne potpore.

V.

Prostorna jedinica Jadranska Hrvatska doseže 46,74% prosječnog BDP-a po stanovniku u EU-25 i maksimalni intenzitet regionalne potpore koji se može dodijeliti na ovom području je 40% bruto ekvivalenta potpore.

VI.

Prostorna jedinica Kontinentalna Hrvatska doseže 49,62% prosječnog BDP-a po stanovniku u EU-25 i maksimalni intenzitet regionalne potpore koji se može dodijeliti na ovom području je 40% bruto ekvivalenta potpore.

VII.

Kada se regionalne potpore dodjeljuju malim i srednjim poduzetnicima, maksimalni intenzitet regionalne potpore iz točaka V. i VI. ove Odluke može se uvećati za 20% bruto ekvivalenta potpore za male poduzetnike i za 10% bruto ekvivalenta potpore za srednje poduzetnike.

VIII.

Bruto ekvivalent potpore iz točaka V., VI. i VII. ove Odluke utvrđuje se sukladno propisima iz točke II. ove Odluke.

IX.

Intenzitet regionalne potpore odredit će davatelj potpore, ali ne u većem iznosu od iznosa propisanog ovom Odlukom.

X.

Karta regionalnih potpora nalazi se u privitku ove Odluke i njezin je sastavni dio.

XI.

Danom stupanja na snagu ove Odluke prestaje važiti Odluka o karti regionalnih potpora (»Narodne novine«, broj 52/2008).

XII.

Ova Odluka stupa na snagu osmoga dana od dana objave u »Narodnim novinama«, a prestaje važiti 1. siječnja 2014. godine.

Klasa: 022-03/13-04/28

Urbroj: 50301-05/16-13-2

Zagreb, 14. veljače 2013.

Predsjednik

Zoran Milanović, v. r.

![](dodatni/424642.jpg)

19 18.02.2013 Odluka o karti regionalnih potpora

Odluka, NN 19/2013-327